OBH 1803/1997.
Az állampolgári jogok országgyűlési biztosa általános helyettesének jelentése
Ügyintéző: dr. Dunavölgyi Szilveszter

Az eljárás megindítása
A panaszos szóbeli kifogással élt az Országgyűlési Biztos Hivatalánál, amelyben azt sérelmezte, hogy a Budapest V. ker. Jászai Mari tér 2. sz. alatti épület előtti villamos pálya, illetve kitérőjének rossz állapota miatt az üzemelés során keletkező zaj- és rezgésterhelés a megengedett mértéket meghaladja. Ennek megszüntetése érdekében a Budapest Főváros Főpolgármesteri Hivatal a szükséges intézkedéseket nem teszi meg.
Az ügyben az érintettektől felvilágosítást kértem.
Az ügy jogszabályi háttere
A környezet védelmének általános szabályairól szóló 1995. évi LIII. tv. 31. §
„(1) A környezeti zaj és a rezgés elleni védelem kiterjed mindazon mesterségesen keltett energiakibocsátásokra, amelyek kellemetlen, zavaró, veszélyeztető vagy károsító hang-, illetve rezgésterhelést okoznak.
(2) A zaj és a rezgés elleni védelem keretében műszaki, szervezési módszerekkel kell megoldani:
a) a zaj- és a rezgésforrások zajkibocsátásának, illetve rezgésgerjesztésének csökkentését;
b) a zaj- és rezgésterhelés növekedésének mérséklését vagy megakadályozását;
c) a tartósan határérték felett terhelt környezet utólagos védelmét.”
A zaj- és rezgésterhelési határérték megállapításáról szóló 4/1984.(I.23.) EüM rendelet és mellékletei;
A Magyar Köztársaság Alkotmányáról szóló 1949. évi XX. tv.
„18. § A Magyar Köztársaság elismeri és érvényesíti mindenki jogát az egészséges környezethez.”
A megállapított tényállás
Az V. ker. Szent István krt. 1. sz. alatti társasház lakói 1995 decemberétől több alkalommal fordultak panasszal a BKV Rt-hez, illetve a főpolgármesteri hivatalhoz. Ezek eredményeként a BKV Rt. a kifogásolt vágányszakasz karbantartása céljából rendszeresen ún. felhegesztési munkákat végez. Ugyanis a váltóknál használt korábbi, kevésbé zajos üzemvitelt lehetővé tévő ún. darupálya sínt már nem gyártják. Ezáltal a társaság a zaj-, illetve rezgés csökkentésére a megfelelő műszaki megoldás hiányában nem tudott azonnali intézkedést tenni.
A probléma megoldási módját keresve az Rt-nek a legutóbbi időben nyílt lehetősége olyan osztrák gyártmányú sínprofil beszerzésére, amely a kitérőknél lehetővé teszi a jelenleginél lényegesen kisebb zaj- és rezgésterheléssel járó villamosközlekedést. E részben új szerkezetet azonban a társaságnak rendszertechnikailag engedélyeztetni kellett.
A fentiek következtében a társasház egyes lakásaiban zaj- és rezgésgyorsulás értéke hol meghaladta, hol nem érte el a jogszabályban előírt, nappali időszakra vonatkozó mértéket.
A szóban forgó új keresztezést jelenleg gyártják, amelynek beépítésére előreláthatóan ez év októberének végén, illetve november elején kerülhet sor. Addig is a zaj és rezgések csökkentése érdekében felhegesztéseket végeznek.
A vizsgálat megállapításai
A panaszos által kifogásolt helyzet sérti az egészséges környezethez való jogot, amely a környezet által meghatározott ember tevékenysége és a környezeti elemek harmonikus kapcsolatának védelmét szolgálja.
Ennek ellenére az ügyben ajánlást nem tesznek, mert a kialakult helyzet olyan objektív körülményből fakadt, amely a BKV Rt. érdekkörén kívül keletkezett (a korábban használt sínprofil gyártásának megszűnése), és  társaság a szóban forgó kitérőket záros határidőn belül kicseréli.
Budapest Főváros Főpolgármesteri Hivatal eljárásával alkotmányos jogsérelmet nem idézett elő, mert a hatáskörébe tartozó intézkedéseket megtette. Nevezetesen a villamos végállomás áthelyezési lehetőségeit megvizsgálta, ennek eredményéről, továbbá a beérkezett panaszok továbbításáról értesítette a társasház lakóit.
A vizsgálat megállapításairól az állampolgári jogok országgyűlési biztosáról szóló 1993. évi LIX. tv. (1) bekezdése alapján a panaszost e jelentés megküldésével értesítem.

Budapest, 1998.

Dr. Polt Péter